امریکایي ځواکونو په هلمند کې په طالبانو برید کړی
امریکایي ځواکونو د تیرو دوو ورځو په ترڅ کې د هلمند په ولایت کې پر طالب جنګیالیو باندې "هدفي بریدونه" کړي دي. 
په افغانستان کې د امریکایي ځواکونو ویاند سوني لګیټ، په خپل ټویټر پاڼه لیکلي دي چې دغه بریدونه د افغان ځواکونو څخه د دفاع په خاطر شوي چې طالبانو پرې بریدونه کړي وو. ښاغلي لګیټ زیاته کړې ده چې: "دا [د امریکایي ځواکونو بریدونه] د امریکا-طالبانو د موافقې سره سمون لري. امریکایي ځواکونو دمخه هم د طالبانو تر بریدونو لاندې د افغان قواو ملاتړ کړی او په راتلونکې کې به یې هم وکړي." د امریکایي ځواکونو دغه ویاند همداشان د ناټو د قاطع ماموریت د قوماندان سکات میلر، له خولې ویلي چې د طالبانو بریدونه د دوحې له موافقې سره سمون نلري. هغه ویلي دي: "طالبان باید سمدستي په هلمند کې خپل بریدګر اقدامات بند کړي او په ټول دغه هیواد کې تاوتریخوالی راکم کړي. دغه بریدونه د امریکا-طالبانو د موافقې سره سر نه لګوي او د افغانستان د سولې روان مذاکرات کمزوري کوي." دمخه تر دې سکات میلر طالبانو ته خبرداری ورکړی و چې د تاوتریخوالي د نه کمولو په صورت کې دې غبرګون ته په تمه اوسي. البانو د دوو تیرو ورځو راهیسې د هلمند په مرکز لښکرګاه باندې خپلو بریدونو ته زور ورکړی او د رپوټونو له مخې د کندهار-هلمند لویه لاره د ټرافیک پرمخ تړل شوې ده. د افغانستان د جمهوري ریاست ویاند صدیق صدیقي نن په یو خبري کنفرانس کې وویل چې تازه ځواکونه هلمند ته رسیدلي او ژر به طالبان هلته وکوبي. هغه زیاته کړه چې طالبانو د بریدونو تر څنګ د سړکونو او د بریښنا د یو بند په ویجاړولو هم لاس پورې کړی دی. ښاغلي صدیقي وویل چې افغان کماندو ځواکونه هم هلمند ته رسیدلي او طالبانو ته یې مرګ ژوبله اړولې ده. په افغانستان کې د طالبانو بریدونه پداسې حال کې زیات شوي چې د امریکا د متحده ایالاتو، ناټو، اروپایي ټولنې او ملګرو ملتونو په ګډون نړیواله ټولنه په افغانستان کې د تاوتریخوالي زیاتیدل د منلو وړ نه بولي او د افغانستان د حکومت او د طالبانو له ډلې نه یې غوښتي چې ژر تر ژره اوربند وکړي. عارف عثمانزوی د رادیو، تلویزیون او ویب ژورنالیست او اډیټر دی.